钦定古今图书集成/明伦汇编/官常典/第286卷 > 杨万里
## 钦定古今图书集成/明伦汇编/官常典/第286卷 > 杨万里

按《宋史》本传：“万里字廷秀，吉州吉水人。为尚左郎官。
东宫讲官阙，帝亲擢万里为侍读，宫僚以得端，人相
贺。他日读《陆宣公奏议》等书，皆随事规警，太子深敬
之。王淮为相，一日问曰：‘宰相先务者何事’？曰：‘人才’。又
问：‘孰为才’，即疏朱熹、袁枢以下六十人以献。淮次第
擢用之，历迁秘书少监。会高宗崩，孝宗欲行三年丧”，
创议事堂，命皇太子参决庶务。万里上疏力谏，且上
太子书，言：“天无二日，民无二王。一履危机，悔之何及。
与其悔之而无及，孰若辞之而不居。愿陛下三辞五
辞而必不居也。”太子悚然。光宗尝为书“诚斋”二字，学
者称诚斋先生，赐谥文节。